РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број : 06-2/410-15

19. октобар 2015. године

Б е о г р а д

ЗАПИСНИК

27. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 15. ОКТОБРА 2015. ГОДИНЕ

Седница је почела у 12,00 часова.

Седници је председавала мр Александра Јерков, председница Одбора.

Седници су присуствовали: Марко Атлагић, Ирена Алексић, Милета Поскурица, Анамарија Вичек, Љубиша Стојмировић, Владимир Орлић, Невенка Милошевић, Милетић Михајловић (заменик Жарка Обрадовића), Гордана Топић (заменик Дијане Вукомановић), Нинослав Стојадиновић, Олена Папуга, Јелисавета Вељковић и Милена Бићанин, чланови Одбора.

Седници нису присуствовали: Милан Кнежевић, Небојша Петровић и Риза Халими, као ни њихови заменици.

Седници су присуствовали и народни посланици: Милорад Мијатовић, Дарко Лакетић, Зоран Живковић и Владимир Павићевић, који нису чланови Одбора.

Седници су присуствовали из Министарства просвете , науке и технолошког развоја Милован Шуваков, помоћник министра, Драган Тодоровић, шеф Одсека за високо образовање и Љиљана Тодоровић, саветник у Министарству.

Седници су присуствовали: Војкан Несторовић, Мирјана Мирић, Снежана Јанићијевић Худомал, Алекса Андрејевић, Александар Ђорац и Милица Мијовић, подносиоци представке са Медицинског факултета у Приштини са привременим седиштем у Косовској Митровици, као и декан тог факултета Раде Грбић, затим други подносилац представке, др Мирјана Стојановић-Тасић и трећи подносилац представке, проф. др Зора Коњовић, као и проф. др Мирослав Трајановић, председник Матичног научног одбора за електронику, телекомуникације и информационе технологије у Министарству просвете, науке и технолошког развоја.

**На предлог председнице Одбора, усвојен је следећи:**

Д н е в н и р е д

1. **Информација о притужбама у вези са радом високошколских установа-органа пословођења;**
2. **Разно.**

Пре преласка на разматрање тачака дневног реда, усвојен је записник **26.** седнице.

Прва тачка дневног реда: **Информација о притужбама у вези са радом високошколских установа-органа пословођења**

Поводом представке групе професора Медицинског факултета у Приштини са привременим седиштем у Косовској Митровици, у образлагању представке о наводним неправилностима и незаконитостима у раду декана Факултета, проф др Радета Грбића, учествовали су проф. др Снежана Јанићијевић-Худомал, проф. др Александар Ђорац и доц. др Милица Мијовић. Он су истакли следеће: да је факултету одобрено да на прву годину студија опште медицине упише 80 студената, али да је до сада уписано 30 студената више, по ком редоследу и по којим правилима познато је само декану факултета, јер на Наставно-научном већу то никада није изгласано; да је након њиховог обраћања надлежним установама, са сајта факултета уклоњена, у периоду новогодншњих празника, ранг листа септембарског пријемног рока, а радници службе факултета, под притиском декана, извршили незакониту измену документације за више студената; да је у претходне две године на факултету поништено више конкурса него од исељења факултета из Приштине, најчешће зато што су се на намештене конкурсе јављали кандидати са бољим резултатима; да је декан Раде Грбић незаконито, на штету дела запослених, променио Споразум са КБЦ Приштина којим је нелегално замењен у архиви претходни споразум, али је датум завођења документа остао 16.07.2012. године иако је декан преузео функцију 1.10.2012; да су у радни однос примљена деца и рођаци неколико професора, а декан је на ННВ у расправи по овом питању, јасно изнео да за неким конкурсима уопште није постојала потреба; да су незаконито на студије примљени студенти приватног неакредитованог факултета US Medical School, а поједини од њих (као ћерка бившег ректора проф. Радивоја Паповића) примљени су на последњу годину студија иако је то супротно Статуту (чл.109 ст.б); да су неким студентима признати испити и након увођења тог факултета у стечај, а накнадно поништени; да су студентима докторских студија, који нису присуствовали нити једном предавању, оверени семестри, а једном од њих (поново др Игору Грбићу-братанцу декана) је након само 18 месеци од уписа на докторске студије, супротно Статуту (чл. 123 ст.2 и чл. 126), одобрена пријава теме докторске дисертације; такође, на докторским студијама Медицинског факултета уписани су студенти мимо одобрених акредитационих норми; да зараде и листе зарада нису усклађене са Законом о раду, а обрачун плата се не врши у складу са законом, јер најнижа исплаћна основна зарада на факултету у новембру била је 15.000 динара, иако је минимална цена рада за новембар у Републици Србији 18.400 динара; да је политика запошљавања у супротности са препорукама Владе Републике Србије, па је у последње две године број запослених повећан за четвртину, односно примљено је преко 40 нових радника; да су у Извештају о извршеном делимичном управном надзору инспекције Министарства просвете, науке и технолошког развоја над радом Медицинског факултета од 19.05.2015. године, потврђени скоро сви наводи из представке; да декан у остављеном року није отклонио неправилности на које је указано у извештају Инспекције, нити је извештај доставио Савету факултета и Наставно-научном већу, обмањјући ове органе да је за пријем студенета из US Medical School добио налог бившег министра проф. др Томислава Јовановића (2012.) и садашњег, министра др Срђана Вербића, а не само апел, како се у њиховим дописима стварно наводило.

Одговарајући на изнете примедбе, декан Медицинскиг факултета, проф. др Раде Грбић, на почетку свог излагања цитирао је члан 73. Закона о високом образовању, истакавши како није декан тај који дели наставнике на клиничаре и предклиничаре, већ закон, и како у истом јасно стоји да једини наставници који имају право на део зараде у здравству јесу наставници на клиничким предметима. Затим је указао на две неправилности које је затекао када је изабран на место декана, прво да су наставници на предклиничким предметима примали зараду и у здравству и друго да су наставници на клиничким предметима примали пуну зараду и у здравству и у просвети. Републички фонд за здравствено осигурање обуставља исплату зарада у време претходног декана јер се он оглушује о допис државног секретара oд 5.7.2012. године у коме наводи да је, у циљу решавања проблема обуставе исплата зарада, неопходно да хитно а најкасније до 30.7.2012. године, по члану 73. Закона о високом образовању, наставници који изводе наставу из клиничких предмета сачине уговор са КБЦом Приштина. Што се тиче питања броја запослених, укупан број запослених на почетку мандата био је 255 а данас је 247 што стоји у извештају Анкетног одбора за КиМ. Према томе, неистина је да је примљено 42 радника у време забране пријема. Што се тиче платних листић, они се штампају и пакују у коверте са именом и презименом и налазе се код секретарице декана где се могу подићи. У вези US Medical Ѕchool-а, декан је прочитао део дописа из Министарства просвете и додао да су на основу њега студенти примљени на Медицински факултет у Приштини и Медицински факултет у Крагујевцу. Одлука о пријему студената је одобрена и једногласно усвојена на Наставничком већу. У време када је US Medical Ѕchool добио решење за рад, нису постојале акредитације, касније, пошто они нису успели да је добију, отворен је стечајни поступак. Министар по закону има обавезу да реши проблем студената када дође до престанка рада високошколске установе. На крају је још додао, да нигде у допису из Министарства није стајало да се поништава пријемни испит US Medical Ѕchool-а.

Помоћник министра Милован Шуваков, рекао је да је Министарство реаговало на притужбе и извршило инспекцијски надзор и наложиле мере због уочених пропуста. Служба министарства надлежна за инспекцијски надзор је утврдила који испити не могу бити вредновани као положени јер је у међувремену отворен стечајни поступак у US Medical Ѕchool, те су ти испити поништени. Након тога, декан, Раде Грбић, обавестио је 17. јула 2015. године Министарство о предузетим мерама у циљу отклањања уочених неправилностиа, а да би затим Министарство добило информацију од стране подносилаца представке да постоји сумња у веродостојност одређене документације која је достављена од стране декана Медицинског факултета.

Мирјана Стојановић-Тасић, други подносилац представке у вези са наводно неправилним радом поменутог декана, изнела је да је у неколико наврата указивала на неправилности на катедри за неурологију и психологију на Медицинском факултету у Приштини, са привременим седиштем у Косовској Митровици. Она је додала, да је професор Милутин Ненадовић истовремено предавао 17 предмета и уз то био и директор болнице „Лаза Лазаревић“; да је као стручни сарадник држала вежбе на овом факултету од 2009. године, али да је са тог места уклоњена јер није гласала за Радета Грбића приликом избора за декана. На њено место доведен је Игор Грбић, братанац декана, који је већ претходно запослен у болници Лаза Лазаревић и истовремено је примао плату као запослени у болници и као запослени на факултету, а да при томе није одржао ни једну вежбу. Иста особа је због блискости са деканом убрзано напредовала и у поступку стицања докторског звања па је тако у једном дану Игор Грбић одбранио три семинарска рада. По казивању подноситељке представке, њој је дат отказ уговора о раду, а затим је донет нови правилник који је прилагођен кандидаткињи која треба да буде примљена.

Проф. Раде Грбић, декан Медицинског факултету у Приштини, са привременим седиштем у Косовској Митровици одбацио је оптужбе и додао да је 29. септембра 2015. године просветна инспекција донела решење којим је утврђено да он, као декан није учинио ни једну злоупотребу у току изборног поступка у коме је учествовала, између осталих кандидата, и Мирјана Стојановић - Тасић.

Пре излагања проф. др Зоре Коњовић, чија је представка такође била на дневном реду, председница Одбора Александра Јерков прочитала је допис који је проф. др Раде Дорословачки, декан Факултета техничких наука из Новог Сада, упутио Одбору један сат пре почетка седнице у коме каже да због раније преузетих обавеза није у могућности да присуствује седници. Истим дописом, проф. Дорословачки је укратко изнео своје виђење представке проф. Зоре Коњовић и указао да у конкретном случају није било незаконитог поступања.

Проф. Зора Коњовић, образлажући своју представку, навела је да јој је већ један пут продужаван радни однос на годину дана (после навршених 65 година живота), због објективне потребе извођења наставе. Научно-наставно веће Факултета техничких наука у Новом Саду предложило је ове године декану факултету да се њој поново продужи радни однос. Међутим, декан Дорословачки инсистира да она поднесе захтев за одлазак у пензију, уз опаску да уколико то одбије, да ће јавно изнети да 2003. године, када је изабрана за редовног професора, није испуњавала услове за избор у ово звање. Она је додала и да је декан, у циљу прибављања доказа о нерегуларности њеног избора у звање редовног професора, обманом прибавио исказ пензонисаног професора Данила Обрадовића, који је већ дуже време тешко болестан.

Проф. Мирослав Трајановић, председник Матичног научног одбора за електронику, телекомуникације и информационе технологије у Министарству просвете, науке и технолошког развоја, рекао је да је матични одбор дао пуну подршку проф. Зори Коњовић, као и да је упутио писмо декану у коме је речено да није добро да један декан изражава самовољу и то супротно ставовима, наставно-научног већа, катедри и већа департмана. Декан је одговорио на писмо матичног одбора и то на један увредљив начин, тако што је предложио да матични одбор подржи избор проф. Зоре Коњовић за професора емеритуса.

У четвороипочасовној расправи која је вођена поводом ове три представке, учешће у дискусији узели су следећи народни посланици: Александра Јерков, Нинослав Стојадиновић, Милена Бићанин, Марко Атлагић, Милета Поскурица, Анамарија Вичек, Љубиша Стојмировић, Владимир Орлић, Невенка Милошевић, Милетић Михајловић, Дарко Лакетић и Зоран Живковић.

С обзиром на то, да на крају седнице (16,15 часова) није постојао кворум за одлучивање, председница Одбора сугерисала је да се предлози који су изнети на седници, доставе свим члановима Одбора како би се изјаснили о њима, евентуално их допунили или изменили, а затим усвојили на следећој седници.

Члановима Одбора упућени су путем електронске поште следећи предлози:

- Да се примедбе које су изнете на седници Одбора, посебно оне које се тичу надлежности, управљачких права декана, надзора над радом органа управљања и спровођења одлука инспекције, узму у обзир приликом израде новог закона о високом образовању;

- Да просветна инспекција испита наводе групе професора са Медицинског факултета у Приштини са привременим седиштем у Косовској Митровици у вези са (не)спровођењем закључака те инспекције од 19.5.2015. године;

- Да декан Медицинског факултета у Приштини са привременим седиштем у Косовској Митровици поднесе оставку на функцију.

Друга тачка дневног реда: **Разно**

У вези са овом тачком није било дискусије.

Седница је завршена у 16,15 часова.

Саставни део овог Записника чине стенографске белешке урађене на основу аудио снимка, у складу са чланом 81. Пословника Народне скупштине.

СЕКРЕТАР ПРЕДСЕДНИЦА

Драгомир Петковић мр Александра Јерков